Anno Domini millesimo quadringentesimo vigesimo sexto, statuta sunt haec apud Cistercium in Cisterciensis Ordinis Capitulo generali. ORATIONES 1.  Pro sanctissimo… *etc. ut in anno* 1419. 2.  Pro serenissimo… *etc. ut in anno* 1424. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1416. 5.  Pro felicis… *etc. ut in anno* 1425. [DIFFINITIONES GENERALES] 6.  Pro debitis persolvendis… *etc. ut in anno* 1424. 7.  Editas anno praeterito in generali Capitulo diffinitiones omnes et singulas ratificat et confirmat praesens Capitulum pariter et approbat. [DIFFINITIONES SPECIALES] 8.  Auditis rebellionibus, pertinacia et inobedientia fratris Ioannis de Graveria, monachi monasterii de Miratorio, qui domino Cistercii, Patri abbati dicti monasterii et totius Ordinis reformatori, ingressum dicti monasterii de Miratorio denegavit, et per saecularem potentiam sine quocumque rationabili titulo, contra justitiam, statuta et omnem iuris ordinem, se fecit intrudi et installari in abbatem dicti monasterii de Miratorio, multiplices excommunicationum sententias incurrendo, et sic ligatus in contemptum Ordinis et statutorum, ecclesiasticaeque censurae se divinis pluries immiscuit, bonaque dicti monasterii mobilia pro maiori parte impignoravit et alienavit et multa pro libito suae voluntatis, et sine quacumque voluntate, prout haec omnia coram Diffinitoribus publice recognovit, generale Capitulum dictum fratrem Ioannem de Graveria decernit et declarat in firmis carceribus et vinculis, pane doloris et aqua tristitiae per continuum triennium detineri. 9.  Quia abbas de Bolbona commissus anno praeterito ad recipiendum contributiones per abbates in sua commissione nominatos debitas, negligenter in huiusmodi collatione se habuit et habet, prout praesenti Capitulo fuit intimatum, eidem mandat et districte praecipit idem Capitulum, quatinus quotas contributionis sex millium librarum per ipsum praesens Capitulum impositas et praecedentium arreragia requirat diligentius et debitores per omnes censuras Ordinis et alia quaecumque iuris et iustitiae remedia viriliter et debite compellat ad solvendum, rebelles in hoc, si qui fuerint, peremptorie citet ad proximo futurum generale Capitulum, visuros se declarari poenas et sententias in papalibus et Ordinis statutis contra tales fulminatas incurrisse, et ulterius contra eos, iustitia suadente, procedi. 10.  Domino Morimundi committit generale Capitulum reformationem et contributionum receptionem in monasteriis suae generationis in dioecesibus Lingonensi, Tullensi et Metensi existentibus, in plenaria ipsius Capituli potestate. 11.  Auditis propositis per venerabilem abbatem Theoloci, s. th. pr., contra fratrem Ioannem Bloet Scomakere, monachum monasterii de Bodelo, super quibusdam verbis iniuriose prolatis ab eodem de Bodelo. Auditis etiam eiusdem de Bodelo responsionibus, ipsum generale Capitulum declarat et decernit praefatum abbatem Theoloci bene et sufficienter probasse intentum suum contra praenominatum de Bodelo, ipsumque de Bodelo minus sufficienter respondisse. Eapropter Capitulum generale praenominatum fratrem Ioannem Bloet Scomakere ad infra scripta condemnat. Primum videlicet, quod idem frater Ioannes, monachus de Bodelo, a praedicto abbate Theoloci veniam petet humiliter flexis genibus coram nobis, quod et fecit. Deinde quod verba iniuriosa quae eidem de Theoloco molitus est impingere tanquam veritate carentia, in locis omnibus et coram omnibus ubi, et coram quibus verba protulisse reperitur, quam primum pars laesa aut compulsor per nos deputatus requiret publice revocabit, quemadmodum iam actu coram nobis in pleno nostro Diffinitorio publice revocavit. Deinde idem frater Ioannes Bloet Scomakere expensas dicti abbatis hac de causa factas, quarum nobis taxationem reservavimus, eidem abbati Theoloci refundet, et ad hoc de expensis quantitas media die totum generale Capitulum facere per nos aestimabitur dominum Cistercii contentabit (*sic*). Postremum nos volentes cum eodem fratre Ioanne de Bodelo mite et misericorditer agere, memorato fratri totum monasterium Cistercii pro carceribus deputamus donec et quousque de omnibus expensis praedictis, tam domino Cistercii quam memorato abbati Theoloci, satisfecerit integraliter et complete. 12.  Cum generale Capitulum novissime in Cistercio celebratum fratrem Ioannem Bloet Scomakere, monachum monasterii de Bodelo, ad instantiam abbatis Theoloci, s. th. pr., inter cetera ad publicam certorum verborum per eumdem fratrem Ioannem iniuriose prolatorum revocationem diffinitive condemnavit, ipsamque condemnationem velit idem Capitulum efficaciter adimpleri, committit et iniungit Capitulum supradictum abbati de Villari in Brabantia, quatinus ipsum praedictum fratrem Ioannem ad huiusmodi revocationem, iuxta tenorem praetactae diffinitionis super hoc editae quam primum dictus abbas Theoloci requiret, compellat si sit opus per omnes ordinis censuras, in plenaria Ordinis potestate. 13.  Ad requestam reverendi in Christo patris domini abbatis et conventus monasterii Cistercii, Cabilonensis dioecesis, generale Capitulum committit districtius iniungendo dominis abbatibus de Firmitate, de Maceriis, Cabilonensis, de Fonteneto Lingonensis dioecesium, et eorum cuilibet in solidum, quatinus omnes et singulas Ordinis nostri Cisterciensis sexus utriusque personas, quas repererint obligatas esse seu teneri dictis domino abbati et conventui monasterii Cistercii in quibuscumque pecuniarum summis et rebus aliis, ad satisfaciendum eidem domino abbati et conventui monasterii Cistercii in dictis pecuniarum summis et rebus aliis per censuram Ordinis, auctoritate dicti Capituli et in eiusdem Capituli plenaria potestate viriliter coerceant et compellant, invocato ad hoc, si opus fuerit, auxilio iudicum ecclesiasticorum et etiam brachii saecularis. 14.  Ad idem fiat pro monasterio Morimundi, et ponantur iudices de Bella valle, de Theoloco, s. th. pr., et de Clarofonte monasteriorum abbates. 15.  Ad idem fiat pro monasterio de Villerio, et sint iudices de Holmerode et de Sancto Benedicto in Vepria monasteriorum abbates et eorum quilibet. 16.  Ad idem fiat pro monasterio de Dulcivalle, et sint iudices de Theoloco, s. th. pr., de Fonteneto, de Caroloco et de Clarofonte monasteriorum abbates et eorum quilibet. 17.  Ad idem fiat pro domino Pontigniaci, et sint iudices dominus de Firmitate, de Caroliloco, de Ioyaco, de Quinciaco et de Rigniaco monasteriorum abbates et eorum quilibet. 18.  Ad idem fiat pro fratre Goffrido, monacho Morimundi, et magistro Bellifagi, et sit iudex dominus Morimundi. 19.  Ad idem fiat pro Domino Claraevallis, et ponantur iudices de Crista et de Theoloco abbates, et eorum quilibet. 20.  De Lucela et de Maristella monasteriorum abbatibus coniunctim committit generale Capitulum, quatinus ad monasteriorum de Salem quam citius poterunt accedant, et ibidem se informent diligenter an venditio seu permutatio cuiusdam curiae et etiam cuiusdam vineae modici valoris sit ipsi de Salem proficua seu fructuosa, et quidquid super hoc repererint sequenti anno referant Capitulo generali. 21.  Ad supplicationem et requestam abbatis et conventus de Villerio inhibetur per Capitulum generale omnibus personis regularibus Ordinis universi sub poena talionis, nisi probare voluerint, ne quidquam dedecoris quovismodo imputet fratri Nicolao de Waldervinga, cellerario maiori dicti monasterii Villerii. 22.  Capitulum generale gratiose annuit et consentit petitioni abbatis et conventus monasterii de Riddagshausen, quod liceat eis quandam grangiam in villa de Vusborch sitam in prioratum et divini servitii augmentum commutare, et quod fratres qui amodo in dicto prioratu erunt, prout in monasterio proprio, carnibus et cibis regularibus temporibus debitis utantur, non obstante concursu saecularium personarum ibidem occurrentium ad divina audienda. 23.  Ob honorem omnipotentis Dei et beatae Catharinae virginis et Martyris, et ut ipsa pia virgo et patrona ac interventrix gratiosa suis sacris precibus, culparum remissionem et divinae gratiae infusionem ac felicem consummationem omnibus nostri Ordinis professis, ipsam pie invocantibus, obtineat a Domino nostri Iesu Christo, Capitulum generale abbati et conventui monasterii Veteris cellae, ad ipsorum devotam instantiam, annuit et concedit ut historiam propriam eiusdem virginis peragere et decantare solemniter valeant in monasterio supradicto. 24.  Quia paupertas monasterii Veteris cellae et crini Sanctae Dorotheae virginis et martyris miraculose de coelo sibi misso est dotatum, ad humilem requestam abbatis et conventus dicti monasterii generale Capitulum concedit, ut in vigilia eiusdem virginis commemorationem et in die missam possint et valeant decantare. 25.  Domino abbati et conventui Morimundi praesentibus et eorum posteris in perpetuum unionem Pontisthiffridi cum monasterio ipso Morimundi, iam alias bina vice praedictis de Morimundo concessam, generale Capitulum rursus renovat ratificat et confirmat. 26.  Abbati de Claroloco corporali debilitate attenta, committit generale Capitulum fratri Simoni, priori eiusdem loci, quod abbati suo praedicto in utroque regimine praestet auxilium, consilium et iuvamen, ad hoc enim concedit generale Capitulum. 27.  Priori praedicto plenariam potestatem, et in eius absentia concedit idem Capitulum fratri Iacobo, suppriori, consimilem potestatem, invocato ad hoc, si opus fuerit, auxilio illustrissimi dominis ducis Lotharingiae. 28.  Visis et auditis titulo et possessione viginti unius rasariorum salis, quae hactenus abbas et conventus de Aceyo, super abbatem et conventum de Roseriis percipere consueverunt, ipsum generale Capitulum condemnat praefatos de Roseriis ad persolvendum deinceps praefatis de Aceyo summam salis supradictam et arreragia de terminis praetermissis. 29.  Ad instantiam generosi viri et domicelli Ioannis, comitis de Lignigen et de Rukosingen, cum sororibus Ioanneta dicta de Lignigen et Beatrice monasterii de Bure eiusdem Ordinis professis, ut ad alium Ordinem se transferre valeant, dispensat in quantum potest Capitulum generale. 30.  Abbati de Villerio, Metensis dioecesis, annuit et concedit generale Capitulum, ut certis suis monachis et conversis ad alium Ordinem se transferre desiderantibus, si, et quoties per ipsos vel per aliquem ipsorum requisitus fuerit, licentiam conferre possit et valeat, in plenaria Ordinis potestate. 31.  Generale Capitulum citat abbatem de Escureyo personaliter ad futurum proximum Capitulum generale, responsurum ad sibi obiicienda per Ordinis promotorem. 32.  Reformationem monasterii monialium Lucidaevallis, in quo regulares observantiae, prout generalis Capituli pervenit ad aures, pene penitus ruinantur, in risum populi, Ordinis irreverentiam et scandalum plurimorum, de Lutzela, de Malembrum et de Alba monasteriorum abbatibus et eorum duobus in casu quo tres simul in praesenti negotio vacare non possent, committit idem Capitulum cum omnimoda potestate ipsius Capituli et suis clausulis opportunis et rationabilibus, tam in capite quam in membris requisitis ; inquirant de vita, moribus et conversatione abbatissae et monialum dicti monasterii de Lucidavalle et secundum quod repererint et videatur eis expediens, abbatissam et omnes moniales dicti monasterii monialium emittant, auctoritate ipsius Capituli, ad alia monasteria monialium praedicti Ordinis una cum mobilibus bonis earumdem, et loco earumdem ponant in eodem monasterio monachos ad divinum officium amodo peragendum. 33.  Ut promoveatur ad omnes status et honores Ordinis, seclusa dignitate abbatiali, frater Ioannes de Fonteneto, monachus professus de Bellavalle, non obstante apostasia quam incurrit, occasione cuiusdam rixae cum quodam alio fratre sacerdote dicti monasterii, quem enormiter vulneravit usque ad sanguinis effusionem et ob timorem carceris apostatavit ab Ordine per spacium duodecim dierum, non tamen habitu regulari dimisso, nec se divinis immiscendo ; postmodum reversus est ad monasterium correctioni Ordinis omni modo se subiiciendo et poenitentiam sibi propter hoc iniunctam humiliter peregit et dicto laeso satisfecit. Abbati dicti monasterii Bellaevallis generale Capitulum dat potestatem dispensandi cum eodem fratre in plenaria Ordinis potestate. 34.  Ad idem committitur per generale Capitulum abbati de Roseriis ut dispenset, auctoritate dicti Capituli, cum fratre Richaldo de Onaris, monacho professo dicti monasterii de Roseriis, citra tamen abbatiatum, quia festo Pentecostes citra exivit septa sui monasterii divina celebrando, super quo penitentiam sibi inunctam humiliter peregit. 35.  Ad idem fiat pro fratre Petro de Villanova, monacho professo monasterii de Bullione, qui apostatavit per saeculum evagando quasi per dimidium annum, habitu regulari incaute dimisso, super quo poenitentiam sibi iniunctam humiliter peregit. Et committitur abbati dicti monasterii de Bullione, ut dispenset cum eodem fratre super praemissis, auctoritate dicti Capituli, secluso nihilominus abbatiatu. 36.  Citatum nuper ad praesens generale Capitulum eiusque secundam diem per dominum Claraevallis fratrem Petrum Castanae, monachum de Bonomonte, Gebennensis dioecesis, et nullatenus per se vel alium dicto die comparentem, declarat generale Capitulum in hac causa contumacem esse, poenasque tam excommunicationis quam alias iuris et nostri Ordinis poenas, pro huiusmodi contumacia debitas, incurrisse. 37.  Abbati de Sancto Sulpicio praecipit generale Capitulum sub excommunicationis latae sententiae poena, quatinus infra festum Omnium Sanctorum proximo venturum mittat unum scolarem in studio Sancti Bernardi Parisiis cum provisione sufficienti. 38.  Ad idem praecipitur abbati de Chassennia. 39.  Ad idem praecipitur abbati de Capella, Constantiensis dioecesis, ut mittat infra dictum festum scolarem Parisiis, vel quod contribuat summam decem francorum cum abbate de Albaripa. 40.  Attentis viarum discriminibus generale Capitulum omnium abbatum absentiam habet hac vice favorabiliter excusatam, dum tamen non fuerint ad praesens Capitulum citati. 41.  Abbati de Belloprato, Tullensis dioecesis, praecipit generale Capitulum, quatinus fratres Gerardum de Amancia, Ioannem de Lunerivilla, Dominicum de Aycerculle et Girardum de Cathonorio, monachos suos, in congregationem suam conventualem recipiat et corrigat, si correctio requiratur, alioquin infra festum Omnium Sanctorum proximum idem abbas *personaliter* coram domino Cistercii compareat, allegaturus in oppositum quod sibi videbitur allegandum. 42.  Capitulum citat et citari mandat ad proximum generale Capitulum abbatem de Fonte Ioannis, ad obiicienda sibi per promotorem Ordinis, responsurum. 43.  Ad idem abbatem de Chezeryaco Gebennensis dioecesis. 44.  Ad idem abbatem de Echalleris, querelis et petitionibus domini Cistercii, responsurum. 45.  Diffinit, ordinat et praecipit generale Capitulum abbati monasterii de Laude, Tornacensis dioecesis, in virtute salutaris obedientiae et sub excommunicationis latae sententiae poena, quatinus instanter ad collegium Sancti Bernardi Parisiis, omni dilatione postposita, cum provisionibus debitis et opportunis, remittat fratrem Philippum de Fontanis, dicti monasterii de Laude monachum professum, infra proximum festum sancti Dionisii, nec de cetero audeat vel praesumat praefatus abbas eumdem fratrem Philippum, quovis modo seu occasione qualicumque, revocare, nisi super praemissis licentiam obtinuerit a domino Cistercii specialem. 46.  Ad requestam abbatis et conventus monasterii de Ellantio, Rhemensis dioecesis, Capitulum generale districtius iniungendo committit abbati monasterio de Igniaco, quatinus omnes et singulas Ordinis nostri Cisterciensis utriusque sexus *personas,* quas repererit obligatas esse abbati et conventui monasterii praedicti de Ellantio, seu quovismodo teneri in quibuscumque pecuniarum summis et rebus aliis, ad satisfaciendum eidem abbati et conventui de Ellantio de dictis pecuniarum summis et rebus aliis, per censuram Ordinis, auctoritate dicti Capituli et in eiusdem Capituli plenaria potestate, viriliter coerceat et compellat. 47.  Quia generali Capitulo constat, quod meliora et nobiliora monasterii de Villerio metensi iocalia, cum pluribus aliis bonis mobilibus, fuerunt fraudulenter transportata extra praefatum monasterium per nonnullos monachos et conversos dicti monasterii et per eodem in civitate metensi tradita, usque ad summam ducentarum sexaginta librarum metensium, pro quibus redimendis eidem abbati de Villerio concedit et annuit supradictum Capitulum, ut possit libere vendere vel impignorare certos census ad suum monasterium pertinentes, usque ad summam praedictam 260 librarum metensium, quam summam in reemptionem et recuperationem dictorum iocalium et aliorum bonorum decernit idem Capitulum solummodo esse convertendam. 48.  Commissionem reformationis et contributionum receptionis tam antiquarum quam novarum nonno Philippo, nuper abbati Clarae tumbae concessam, in provincia Gnesnensi videlicet in Polonia, Slesia et Prussia factam Paulo nunc abbati eiusdem loci, continuat generale Capitulum et in suo toto tenore durare vult et decernit per sex annos continuo secuturos, iniungens eidem quatinus receptas per praedecessorem suum et per eum recipiendas de contributionibus huiusmodi pecunias deferat vel consignari procuret, quolibet triennio domino Cistercii vel eidem Capitulo generali. 49.  Abbati de Menterna Sancti Benedicti committit generale Capitulum quod fratri Alardo, professo monasterii de Scola Dei licentiam conferat ad arctiorem Ordinem, puta Carthusiensem, ubi propitios receptores invenerit, transeundi, statutis in contrarium editis non obstantibus quibuscumque. 50.  Abbati de Sancto Bernardo in Adwert concedit et indulget generale Capitulum, ut omnes et singulas personas Ordinis cuiuscumque sexus sibi immediate subiectas, semel dumtaxat absolvere possit de omnibus casibus memorato Capitulo reservatis. 51.  Eidem abbati de Menterna Sancti Benedicti generale Capitulum mandat et praecipit, quod omnes monasterii Campensis professos a diffamatione quam adversus conprofessum eorum fratrem Ioannem Hoth malignari dicuntur, deinceps cohibeat etiam, si sit opus, per censuras Ordinis universas. 52.  Committit et iniungit generale Capitulum abbati de Emerode, quod omnes redditus et proventus monachis de Heysterbach particulariter concessos, ad communem bursam ipsius monasterii de Heysterbach revocet et reducat. Reverendissimis in Christo Patribus dominis Constantiensi, Spirensi, Eystetensi et Augustensi episcopis humiliter supplicant frater Ioannes, abbas Cistercii, totusque conventus abbatum Cisterciensis Ordinis hoc anno apud Cistercium generale Capitulum celebrantes, quatinus fratres Iacobum Kienber, Nicolaum Vlinet, Ioannem Oringer, Conradum Sporlin, Ulricum Ottonis, Petrum Sussapfel et Gallum de Sancto Gallo, omnes monasterii de Fonte regis professos, tanquam excommunicatos multiplicibus excommunicationibus, infames et inobedientes, in suis dioecesibus ab omnibus suis subditis faciant cautius evitari ; ipsos enim praedictos fratres generale Capitulum harum serie praesentium excommunicatos denuntiat et decernit, supplicans dictis dominis episcopis, quod ipsi similiter faciant dictos fratres in suis dioecesibus denuntiari. 53.  Abbatibus de Maristella et Sancto Urbano generale Capitulum praecipit et iniungit, quatinus contra praedictos fratres sic, ut praefertur, excommunicatos et apostatas, processus poenales viriliter fulminent et efficaciter exsequantur. 54.  Dispersionem conventus, quam fieri postulat abbas monasterii Fontis regis, generale Capitulum committit abbati de Salem, patri abbati monasterii supradicti, si tamen eam iudicaverit opportunam. 55.  Placet Capitulo generali, quod abbas et conventus Fontis regis contra quemdam comitem eorum adversarium ceterosque inimicantes seu adversantes eidem, in tuitionem libertatum Ordinis se iuvent et iuvare possint etiam per Carolinam a Sancta Sede Apostolica impetratam, imo et per omnes alios modos convenientes quibus poterunt se tueri. 56.  Generale Capitulum statuit et diffinit quod omnes et singuli abbates ipsius nostri Ordinis in regno Poloniae, ad constructionem seu provisionem domus seu collegii pro studio personarum Ordinis in civitate Cracovia conferant, contribuant et cooperentur. Ab hoc etiam vult ipsum Capitulum eos omnes abbates praedictos, per abbatem Andreonensem compelli viriliter et, si opus sit, per omnes censuras Ordinis coerceri. 57.  Omnia monasteria Ordinis nostri in Anglia et Wallia, fide digno relatu, visitatione et reformatione plurimum indigere, tam in capitibus quam in membris, ipsum generale Capitulum in plenaria potestate committit domino abbati de Claravalle, de Ursicampo et de Belloloco regis monasteriorum abbatibus, s. th. pr., quatinus ad ea personaliter accedentes ibidem in temporalibus et spiritualibus, in capitibus et in membris corrigant, visitent et reforment, quodque etiam abbates et abbatissas, si casus exigat, destituant, et per electionem canonicam seu provisionem puram instituant, iuxta papalia et Ordinis instituta. Promotiones fratris Thomae Broni abbatis de Regali loco iuxta Oxonias, et fratris Ioannis Boath in abbatem de Gratiis iuxta Londonias, si rite confirmandas repererint, auctoritate Capituli generalis ratificent et confirment, super depositione fratris Roberti Quomundchate, dudum abbatis, se diligenter informent et si eam iniuste factam repererint eumdem fratrem Robertum in honorem pristinum restituant et reponant. Super casibus generali Capitulo reservatis dispensent in plenaria ipsius Capituli potestate, et in casu quod praenominati de Claravalle, de Ursicampo et Belloloco regis praedicta exercere non possent, aut propter viarum discrimina ad dictas partes infra festum Purificationis Beatae Mariae proximum accedere, omnium et singulorum praedictorum commissionem et auctoritatem plenariam ad praedicta exercenda idem Capitulum committit abbati de Belloloco regis, hoc proviso quod assumet secum abbatem alium eiusdem Ordinis, quem secum duxerit assumendum, praesenti commissione usque ad annum dumtaxat a die datae praesentium continue computandum in suo robore duratura. 58.  Domino abbati Morimundi committit generale Capitulum potestatem plenariam metense studium Ordinis, antiquitus ibidem esse solitum, debite reformandi, atque abbates iuxta formam statutorum nostrorum papalium ad mittendum scolares ibidem viriliter compellendi et coercendi. 59.  Unionem monasterii de Pomerio faciendam cum monasterio de Novocastro, committit generale Capitulum abbatibus de Molbrunno et de Lucella, in plenaria ipsius Capituli potestate. 60.  Capitulum generale ad relationem fide dignam domini Morimundi excusatum habet abbatem de Veteri cella, super accusatione quam de eo fecerat Capitulo abbas de Cenna. 61.  Committit generale Capitulum abbati de Villerio, quatinus inquirat an expediat fieri venditionem quartae partis unius carratae vini in monasterio de Sturburne et si sit, auctoritate Capituli concedat idem de Villerio, dum tamen pecuniae exinde percipiendae in utilitatem eiusdem monasterii de Sturburne convertantur. 62.  Abbatibus de Porta, Nuemburgensis, de Cymna, Brandenburgensis, de Doberlitz, Misnensis dioecesium generale Capitulum sub poenis suspensionis ab ingressu ecclesiae et excommunicationis iniungit, quod omnes et singulos Magdeburgensis provinciae et vicinarum provinciarum abbates et abbatissas Cisterciensis Ordinis, per poenas excommunicationis et depositionis ad contribuendum cum abbate et conventu Veteris cellae, auctoritate Capituli generalis compellant pro libertatibus, exemptionibus, immunitatibus et privilegiis Ordinis contra episcopum Misnensem ceterosque tam episcopos quam alios Ordinarios defendendis. Insuper praedictis abbatibus memoratum Capitulum praecipit sub poenis supradictis, ut in futuro generali Capitulo fidelem de praemissis relationem facere non omittant. 63.  Abbatibus de Belloloco regis, de Regali loco iuxta Oxoniam et provisori studentium oxoniensium Ordinis nostri et cuilibet eorum, mandat et committit Capitulum generale, quatinus omnes personas regulares Ordinis Cisterciensis in Universitate oxoniensi minus regulariter se habentes, puniant, capiant et corrigant et ad viam regularis vitae reducant iuxta nostri Ordinis instituta. 